Slovensko hľadá Superstar (1. séria)

Séria ***[[Slovensko hľadá Superstar]]*** je súťažný televízny program založený na populárnej britskej šou *[[Pop Idol]]. *Šou je súťažou o najlepšieho mladého speváka na Slovensku. Prvú sériu na Slovensku vysielala STV na Jednotke od 29. októbra 2004 – 15. apríla 2005. Hlavná relácia sa vysielala v piatok, sprievodný *Slovensko hľadá Superstar Magazín* sa vysielal v utorok a štvrtok s premiérou 14. decembra 2004.

## Formát
Patrí do série programov v tomto formáte licencovaných spoločnosťou Freemantle, ktorej úspech sa začal Britskou reláciou Pop Idol, nasledovali American Idol a Australian Idol (úplný zoznam na Superstar séria). Vyvrcholením série bola v decembri 2003 súťaž World Idol, kde súperili víťazi národných kôl. Diváci z celého sveta odhlasovali víťaza Kurta Nilsena. Do série nepatrí Superstar USA, ktorá je paródiou, kde sa snažia nájsť najhoršieho speváka. Režisér Peter Núñez za tvorbu slovenskej verzie dostal ocenenie OTO.

### Licencia
Náklady STV na megašou predstavovali asi 100 miliónov korún vrátane obstarania licencie. STV kúpila práva na dvadsaťtri dielov a pätnásť magazínov zo zákulisia v marci 2004. Jedna relácia teda stála asi 2,6 milióna korún. Tvorcovia reálne predpokladali návrat celej investície, záviselo to však aj od reklamného priestoru, ktorý bol v hlavnom vysielacom čase STV obmedzený na osem minút. Podiel z komerčného príjmu mal aj majiteľ licencie, firma FreeemantleMedia, Superstar totiž odštartovala s dvojnásobnou sadzbou na reklamu medzi vysielaním.

### Slovensko hľadá Superstar Magazín
Okrem hlavných súťažných večerov sa vysielal **Slovensko hľadá Superstar magazín**, relácia zo zákulisia Superstar. Súčasťou boli rozhovory so súťažiacimi a s celebritami, pohľad za scénu, na prípravu súťažiacich na ďalšie kolo, odpovede na otázky divákov a v neposlednom rade tzv. Hviezdna rota - rebríček najhorších z nepostupujúcich spevákov.

### Rozhodnutie
Od 17. decembra pribudol počas piatkových večerov aj formát **Slovensko hľadá Superstar – Rozhodnutie,** v ktorom sa diváci dozvedeli výsledky telefonického hlasovania o tom, kto postúpil a kto vypadol.

Súčasťou celého projektu bol Denník zo zákulisia súťaže, ktorý sa objavoval v upútavkových blokoch na Jednotke.

## Porota a moderátori

### Porota
Súčasťou relácie bola štvorčlenná porota. Jej členmi boli hudobná producentka a manažérka SONY BMG Lenka Slaná, rozhlasový moderátor Julo Viršík, spevák Pavol Habera a predsedom poroty bol hudobník a producent Laco Lučenič.

### Moderátori
Regionálne kolá a živé relácie moderovali vtedajší rozhlasoví moderátori Adela Banášová a Martin "Pyco" Rausch. Moderátorská dvojica bola oznámená v polovici júna, po neúspešných rokovaniach s Darou Rolins, ktorá žiadala miliónový honorár. Pritom sa jej nepozdávalo, že sa má relácii zaviazať na dvadsaťtri týždňov, čo by vraj ohrozilo jej nezávislú spevácku kariéru.

Sprievodný magazín Slovensko hľadá Superstar moderovala Banášová a Branislav "Bruno" Ciberej. Magazín sa venoval tvorbe šou a prinášal rozhovory so súťažiacimi, porotcami či hudobníkmi.

## Finalisti

## Priebeh súťaže
Príprava tejto šou trvala niekoľko mesiacov. Koncom marca roku 2004 STV oznámila zakúpenie licenčných práv reality show SuperStar. V polovici júna bola, po neúspešných rokovaniach s Darou Rolins, oznámená moderátorská dvojica Adela Banášová a Martin "Pyco" Rausch. V druhej polovici júna sa začalo masívne prihlasovanie do televíznej súťaže, zároveň bolo oznámené, že špeciálne magazíny zo zákulisia bude moderovať Bruno Ciberej. Upresnené bolo aj miesto natáčania semifinálových a finálových večerov. Semifinále sa uskutočnili v najväčšom štúdiu v Mlynskej doline, a finálové večery prebehli v Národnom tenisovom centre v Bratislave.

Prvých 8 týždňov diváci sledovali záznamy z regionálnych konkurzov. Ďalších 5 večerov boli semifinálové kolá, ktoré s natáčali v deň prenosu a pokračovali priamym prenosom z rozhodnutia a posledných desať večerov boli priame prenosy. V nich diváci prostredníctvom telefonického a sms hlasovania určovali najlepších adeptov, ktorí postupujú a tiež tých, ktorí sa do ďalšieho kola nedostanú.

## Regionálne kolá
V úvodných kolách v Košiciach, Banskej Bystrici, Žiline a Bratislave sa na kvalifikačných kolách zúčastnila široká verejnosť  a porota si vypočula interpretáciu jednej, prípadne dvoch ľubovoľných piesní od súťažiaceho bez akéhokoľvek sprievodu. Na kastingoch sa zúčastnilo 70 percent prihlásených. Celkovo sa zúčastnilo 3 620 súťažiacich z toho 2 342 dievčat. Najlepších 100 súťažiacich postúpilo do kola v Bratislave.

#### Košice
Na košickom regionálnom kole sa zúčastnilo 691 súťažiacich.

#### Banská Bystrica
Na banskobystrickom regionálnom kole sa zúčastnilo 407 súťažiacich. V Banskej Bystrici vypukol prvý medializovaný škandál. Súťažiaceho Erika Baláža, ktorý navštevoval ženské WC, svojimi výrokmi urazila porota. Podal na ňu trestné oznámenie.

#### Žilina
Na žilinskom regionálnom kole sa zúčastnilo 715 súťažiacich.

#### Bratislava
Na bratislavskom regionálnom kole sa zúčastnilo 1 807 súťažiacich.

## Semifinále
Päťdesiat porotou vybraných súťažiacich, sa rozdelilo na päť desiatok, z ktorých prostredníctvom esemesiek vyberali diváci dvoch najlepších. Porota však stále až do konca súťaže vyjadrovala svoj názor na výkony súťažiacich. Z každej desiatky postúpili dvaja súťažiaci s najvyšším počtom diváckych hlasov, a tým vytvorili finálovú desiatku.

### 1. semifinálové kolo (17. decembra 2004)
* Celkový počet SMS hlasov: 203 752
* Rozdiel medzi 2. a 3. (medzi postupujúcim a nepostupujúcim) bol iba 290 hlasov
* Postúpili Samuel Tomeček a Robo Mikla

### 2. semifinálové kolo (23. decembra 2004)
* Celkový počet SMS hlasov: 171 770
* Postúpili Petra Humeňanská a Martin Kelecsényi

### 3. semifinálové kolo (31. decembra 2004)
* Celkový počet SMS hlasov: 303 084
* Celé kolo sa vysielalo ako hlavný silvestrovský program a tesne pred polnocou bolo vyhodnotenie, ktoré sa natiahlo aj niekoľko minút po polnoci. STV na Jednotke teda nevysielala oficiálny prípitok s príhovorom (neformálny prípitok sa uskutočnil počas po vyhodnotení semifinálového kola) ako to bývalo po iné roky zvykom, za čo si vyslúžila vlnu kritiky aj od poslancov Slovenskej národnej rady.
* Postúpili Katka Koščová a Zdenka Predná
* Z tohto kola postúpil aj Peter Kotuľa a to na divokú kartu poroty

### 4. semifinálové kolo (7. januára 2005)
* Celkový počet SMS hlasov: 387 131
* Postúpili Peter Konček a Tomáš Bezdeda

### 5. semifinálové kolo (14. januára 2005)
* Celkový počet SMS hlasov: 344 508
* Postúpili Miro Jaroš a Martina Šindlerová

### Divoká karta
Porotcovia nominovali piatich neúspešných semifinalistov na tzv. divokú kartu.
* Adam Ďurica (1. semifinálové kolo) – nominoval ho Laco Lučenič
* Eva Gažová (3. semifinálové kolo) – nominoval ju Julo Viršík
* Zachariáš Hubáček (3. semifinálové kolo) – nominoval ho Pavol Habera
* Peter Kotuľa (3. semifinálové kolo) – nominovala ho Lenka Slaná
* Monika Zázrivcová (1. semifinálové kolo) – nominoval ju Laco Lučenič

Porotcovia sa nakoniec dohodli a do finále na divokú kartu postúpil **Peter Kotuľa**

## Finále

### 1. finálové kolo (28. januára 2005)
* Téma: *Môj pop idol*
* Celkový počet SMS: 591 414
* Vypadol Martin Kelecsényi
* Počas priameho prenosu často vypadával obraz. Najviac sa to dotklo vystúpenia Petra Končeka, preto mu STV umožnila ešte jedno vystúpenie, po vystúpení všetkých súťažiacich
* Na záver všetci súťažiaci zaspievali spoločnú pesničku *[[Kým vieš snívať]]*

### 2. finálové kolo (4. februára 2005)
* Téma: *Balady*
* Celkový počet SMS: 468 230
* Vypadla Petra Humeňanská
* Na záver všetci súťažiaci zaspievali spoločnú pesničku *[[Kým vieš snívať]]*

### 3. finálové kolo (11. februára 2005)
* Téma: *70-te roky/disco*
* Celkový počet SMS: 464 710
* Vypadol Peter Kotuľa
* Toto kolo bolo najnevydarenejšie zo všetkých finálových. Sám predseda poroty ho charakterizoval ako očistec. 
* Na záver všetci súťažiaci (aj tí, čo už vypadli) zaspievali spoločnú pesničku *[[Kým vieš snívať]]*

### 4. finálové kolo (18. februára 2005)
* Téma: *Hity 2004*
* Celkový počet SMS: 661 874
* Vypadol Peter Konček (prvé veľké prekvapenie)
* Na záver všetci súťažiaci (aj tí čo už vypadli) zaspievali spoločnú pesničku *[[Kým vieš snívať]]*

### 5. finálové kolo (25. februára 2005)
* Téma: *Rock Edition*
* Celkový počet SMS: 622 335
* Vypadol Samuel Tomeček (druhé veľké prekvapenie)
* Na záver všetci súťažiaci (aj tí čo už vypadli) zaspievali spoločnú pesničku *[[Kým vieš snívať]]*

### 6. finálové kolo (11. marca 2005)
* Téma: *Duety*
* Celkový počet SMS: 603 185
* Vypadol Miro Jaroš
* Na záver všetci zostávajúci šiesti finalisti zaspievali spoločnú pesničku *[[Teraz je ten správny čas]]*

### 7. finálové kolo (18. marca 2005)
* Téma: *Beatles vs. Elvis*
* Celkový počet SMS: 452 996
* Pred siedmym kolom "Beatles vs. Elvis" dobrovoľne odstúpil súťažiaci Róbert Mikla. Celé kolo bolo prezentované, že v ňom vypadne aj ďalší súťažiaci. Hlasovanie prebehlo tak, ako po iné kolá. Nakoniec však moderátori oznámili, že v tomto kole nikto nevypadáva a hlasy sa pričítajú k hlasom v budúcom kole. Zároveň netradične zverejnili počty hlasov.
* Kvôli odstúpeniu Roba Miklu sa na konci nespieva žiadna spoločná pesnička

### 8. finálové kolo (1. apríla 2005)
* Téma: *Porota vyberá domácu scénu*
* Celkový počet SMS: 488 823
* Podľa počtu hlasov získaných iba v ôsmom kole mal vypadnúť Tomáš Bezdeda
* Vypadla Zdenka Predná
* Na záver všetci súťažiaci (aj tí čo už vypadli, okrem Roba Miklu) zaspievali spoločnú pesničku *[[Kým vieš snívať]]*

### 9. finálové kolo (8. apríla 2005)
* Téma: *Swing – Big Band*
* Celkový počet SMS: 445 285
* Vypadol Tomáš Bezdeda
* Na záver všetci súťažiaci (aj tí čo už vypadli, okrem Roba Miklu) zaspievali spoločnú pesničku *[[Kým vieš snívať]]*

### 10. finálové kolo (15. apríla 2005)
* Téma: *Výber toho najlepšieho*
* Celkový počet SMS: 1 056 427
* Zvíťazila **Katka Koščová**
* Počas finále piati poslední finalisti a Peter Kotuľa (namiesto Roba Miklu) zaspievali spoločnú pesničku *[[Teraz je ten správny čas]]*
* Na záver všetci súťažiaci (aj tí čo už vypadli okrem Roba Miklu) zaspievali spoločnú pesničku *[[Kým vieš snívať]]*

## Výsledok
Víťazkou 1. ročníka súťaže Slovensko hľadá Superstar sa stala **[[Katarína Koščová]]**.

## Zaujímavosti
* V prvom semifinálovom kole bol rozdiel medzi postupujúcim a nepostupujúcim iba 290 hlasov.
* Tretie semifinálové kolo sa vysielalo na Jednotke ako hlavný silvestrovský program.
* Počas prvého priameho prenosu z finále často vypadával obraz. Najviac sa to dotklo vystúpenia Petra Končeka, preto mu STV umožnila ešte jedno vystúpenie, po vystúpení všetkých súťažiacich.
* Pred siedmym kolom „Beatles vs. Elvis“ dobrovoľne odstúpil súťažiaci Róbert Mikla. Celé kolo bolo prezentované, že v ňom vypadne aj ďalší súťažiaci. Hlasovanie prebehlo tak, ako po iné kolá. Nakoniec však moderátori oznámili, že v tomto kole nikto nevypadáva a hlasy sa pričítajú k hlasom v budúcom kole. Zároveň netradične zverejnili počty hlasov.
* Podľa počtu hlasov získaných v ôsmom kole mal vypadnúť Tomáš Bezdeda, keďže sa hlasy sčítavali s predchádzajúcim kolom, vypadla Zdenka Predná

## Kritika
* Na Slovensku bola Slovenská televízia kritizovaná za tento projekt, preto, že ako verejnoprávna televízia by sa údajne mala venovať skôr pôvodnej tvorbe ako komerčnej jednorazovej relácii. Manažment televízie v júli 2005 uviedol, že na financovanie neboli použité prostriedky z koncesionárskych poplatkov, že celkové náklady na reláciu boli vo výške 100,7 milióna Sk a komerčné výnosy 105,2 milióna Sk, čo činí zisk 4,5 milióna korún, ktorý bude použitý na pôvodnú tvorbu. Manažment sa zároveň bráni, že súťaž výrazne zlepšila meno televízie z pohľadu divákov a efekt nemožno brať len z pohľadu tejto relácie.

## Médiá
* CD singel „Kým vieš snívať“
* CD *[[Slovensko hľadá Superstar • TOP 11]]*
* DVD *[[SuperTour 2005]]*
* CD *[[Super Vianoce]]*
* Kniha *[[Tomáš Bezdeda, Malý princ]]*
* Kniha *[[32 týždňov šialenstva]]*

## Pozri aj
* Superstar séria
* Slovensko hľadá Superstar
* Česko Slovenská SuperStar

## Externé odkazy
* 
* 
* 

## Zdroj
* GRBJAR Martin, Ako Slovensko hľadalo SuperStar. Bratislava: Cesty, 2005.


Kategória:Televízne relácie Slovenskej televízie
Kategória:Zábavné televízne programy
Kategória:Hudobné televízne programy
Kategória:Hudobné súťaže
Kategória:Televízne súťaže